b'\n_START_ARTICLE_\nBrennpunkt New York\n_START_SECTION_\nHandling\n_START_PARAGRAPH_\nKriminalbetjentene Doyle og Russo fra New York jobber iherdig for \xc3\xa5 knuse en ring av narkosmuglere og dermed avdekke den franske narkotika-forbindelsen mellom New York og Marseille. Det franske narkotika-kartellet er meget sterk, men p\xc3\xa5 grunn av Doyles iherdige kamp har de f\xc3\xa5tt alvorlige problemer. Derfor bestemmer de seg for \xc3\xa5 skaffe til veie en leiemorder for \xc3\xa5 drepe Doyle. Leiemorderen hentes inn fra Frankrike og skal etter planen myrde ham mens han er p\xc3\xa5 vei hjem til sin egen leilighet. Til alt hell sneier han bare Doyle med rifla, noe som utl\xc3\xb8ser en intens klappjakt gjennom deler av New York. Doyle innhenter gjeringsmannen, men kampen med \xc3\xa5 f\xc3\xa5 has p\xc3\xa5 selve hjernen i kartellet blir meget vanskelig. Doyle f\xc3\xa5r rede p\xc3\xa5 hvor og n\xc3\xa5r en stor narkotikatransaksjon skal finne sted. Mye tyder p\xc3\xa5 at storsjefen vil v\xc3\xa6re til stede. Doyle, Russo og store deler av politietaten gj\xc3\xb8r seg klare til en storaksjon.\n_START_SECTION_\nPopularitet og \xc3\xb8konomi\n_START_PARAGRAPH_\nBrennpunkt New York ble meget popul\xc3\xa6r i USA hvor den ble sett av 25 millioner. Den innbrakte $41 millioner og ble den fjerde mest innbringende filmen i USA i 1971._NEWLINE_Produksjonskostnadene var p\xc3\xa5 $2,2 millioner.\n_START_SECTION_\nAnmelderne\n_START_PARAGRAPH_\nDen ble sv\xc3\xa6rt godt mottatt av anmelderne, noe som gjenspeiles i at den har f\xc3\xa5tt 98\xc2\xa0% p\xc3\xa5 Rotten Tomatoes. B\xc3\xa5de Roger Ebert og Leonard Maltin gav den toppkarakter.\n_START_SECTION_\nPriser\n_START_PARAGRAPH_\nFilmen mottok fem Oscar; Disse kom for Beste film, Beste regiss\xc3\xb8r, Beste skuespiller, Beste filmatisering og Beste klipp. Den ble ogs\xc3\xa5 tildelt to Golden Globes (Hackman og Scheider)._NEWLINE_I 2006 ble den utvalgt for bevaring USAs nasjonale filmregister._NEWLINE_Det amerikanske filminstituttet har k\xc3\xa5ret Hackmans rollefigur Doyle til filmhistoriens 44. beste helteskikkelse.\n_START_SECTION_\nTema og innspilling\n_START_PARAGRAPH_\nFilmen omhandler smuglingen av narkotika fra Tyrkia til USA via Frankrike og Canada. Ruten ble kalt \xc2\xabthe French Connection\xc2\xbb (den Franske Forbindelsen)._NEWLINE_Filmen er blant annet kjent for en intens biljakt der \xc2\xabPopeye\xc2\xbb, i en \xc2\xabl\xc3\xa5nt\xc2\xbb 1971-modell Pontiac LeMans, f\xc3\xb8lger etter en morder. Politiet i New York hjalp til og filmfolka fikk bokstavelig talt kontrollere trafikklysene der biljakten skulle foreg\xc3\xa5. Biljakten ble filmet uten tillatelse.'